**Rámcová dohoda**

**na zriadenie a zabezpečenie prevádzky veľkokapacitných očkovacích centier**

**(ďalej len „rámcová dohoda“)**

uzavretá v súlade s ustanoveniami **§2 ods. 5 písm. g), ust. § 83 zákona č. 343/2015 Z.z. o verejnom obstarávaní** a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) v spojení s ust. **§269 ods.2 zákona č. 513/1991 Zb. Obchodného zákonníka** v znení neskorších predpisov medzi

(ďalej ako „rámcová dohoda“)

**medzi nasledovnými zmluvnými stranami:**

**1. Objednávateľom:**

Názov organizácie: Banskobystrický samosprávny kraj

So sídlom: Námestie SNP 23, 974 01 Banská Bystrica

V zastúpení: Ing. Jánom Lunterom, predsedom

IČO: 37 828 100

DIČ: 2021627333

Bankové spojenie: Štátna pokladnica

Číslo účtu: SK92 8180 0000 0070 0038 9679

***(ďalej aj ako „BBSK“ alebo „odberateľ“*** *alebo „****objednávateľ****“ aj ako* ***„centrálna obstarávacia jednotka“)***

a

**2. Dodávateľom / Poskytovateľom :**

Obchodné meno:

Sídlo (miesto podnikania):

Zastúpený:

IČO:

IČ DPH:

Bankové spojenie:

Číslo účtu:

Registrovaný: v Obchodnom registri Okresného súdu., Oddiel: Vložka č.

***(ďalej ako „dodávateľ“ alebo „poskytovateľ“***

*a spolu s objednávateľom ďalej aj ako* ***„zmluvné strany“)***

**Preambula**

1. Táto rámcová dohoda pre účel zriadenia a prevádzkovania veľkokapacitného očkovacieho centra / veľkokapacitných očkovacích centier **(„ďalej ako VKOC“)** a to výlučne na území Banskobystrického samosprávneho kraja sa uzatvára ako výsledok verejného obstarávania v zmysle príslušných ustanovení zákona č. 343/2015 Z. z. o verejnom obstarávaní a doplnení niektorých zákonov v znení neskorších predpisov (ďalej ako „ZVO“). Banskobystrický samosprávny kraj, Námestie SNP č. 23, 974 01 Banská Bystrica, postupom verejnej súťaže podľa § 66 ZVO, vyhláseného oznámením o vyhlásení verejného obstarávania zverejnenou v Úradnom vestníku EÚ č. ................. dňa ...... pod značkou oznámenia ............................. a vo Vestníku verejného obstarávania č. ......./......., dňa .......... 2021, pod značkou oznámenia .....................na **predmet zákazky** ***„Zriadenie a prevádzka veľkokapacitného očkovacieho centra“*** ( ďalej iba „verejné obstarávanie“).
2. **Objednávateľ je** v zmysle § 15 ods. 3 písm. d) ZVO **oprávnený (nie povinný) zadávať zákazky na základe tejto rámcovej dohody.**
3. Minister zdravotníctva Slovenskej republiky p. Marek Krajčí vydal dňa 11.02.2021 poverenie č. S10106-2021-M-39 na základe § 46 ods.1 písm. j) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov uložil samosprávnemu kraju (BBSK) zabezpečiť v jeho územnej pôsobnosti koordináciu očkovania vakcínou proti ochoreniu SARS-CoV-2. Súčasťou uvedenej úlohy je aj koordinácia činností pri zriadení a organizácii veľkokapacitných očkovacích centier. Na základe predmetného poverenia, ako aj v rámci plnenia úloh BBSK pri zriaďovaní a prevádzke veľkokapacitných očkovacích centier, BBSK ako odberateľ má záujem vo svojej územnej pôsobnosti zabezpečiť naplnenie obsahu predmetného poverenia a to aj prostredníctvom tejto rámcovej dohody v zmysle nižšie uvedených podmienok.

**Článok I.**

**Predmet rámcovej dohody**

1. Predmetom tejto rámcovej dohody je záväzok dodávateľa zabezpečiť pre objednávateľa (BBSK) najmä, nie však výlučne v miestach definovaných v prílohe č. 1 tejto zmluvy (**viď. príloha č.1** – zoznam miest prevádzky VKOC) alebo na základe písomného pokynu objednávateľa (BBSK) zriadenie a prevádzku VKOC v zmysle podmienok dohodnutých v tejto rámcovej dohode a **čiastkovej zmluvy o spolupráci (príloha č.4)**, predmetom ktorých bude **rozsah materiálno – technického vybavenia VKOC (príloha č.2A,2B,2C,2D) ako aj podmienky prevádzky VKOC (príloha č.3)**, ktoré bude dodávateľ počas trvania tejto dohody zriaďovať a prevádzkovať v  územnej pôsobnosti BBSK. Zriadiť a zabezpečiť prevádzku do 5 pracovných dní odo dňa účinnosti čiastkovej zmluvy o spolupráci.
2. Dodávateľ sa za týmto účelom zaväzuje v súlade s podmienkami rámcovej dohody v rámci jej účinnosti uzavrieť s objednávateľom čiastkové zmluvy, predmetom ktorých bude zriadenie a prevádzka VKOC v konkrétnom mieste v súlade s prílohami č.1 až č.6, alebo podľa požiadavky objednávateľa (BBSK) a to v rozsahu a podľa podmienok definovaných v tejto rámcovej dohode.
3. Čiastkové zmluvy budú uzavreté na základe písomnej výzvy zo strany BBSK (požiadavky) doručenej dodávateľovi. Dodávateľ je povinný po doručení takejto výzvy uzavrieť čiastkovú zmluvu predloženú BBSK najneskôr do 7 dní od doručenia výzvy spolu s čiastkovou zmluvou.

**Článok II.**

**Predmet a rozsah povinností zmluvných strán**

1. Zmluvné strany uzatvárajú túto rámcovú dohodu **vo verejnom záujme a v záujme zabezpečenia efektívneho očkovania** obyvateľov Slovenskej republiky proti ochoreniu SARS-CoV-2 (COVID-19) prostredníctvom veľkokapacitných očkovacích centier a to na území Banskobystrického samosprávneho kraja, v rozsahu a podľa potrieb a požiadaviek BBSK. Na základe tejto rámcovej dohody sa zmluvné strany dohodli na spolupráci, ktorá bude spočívať v poskytnutí vzájomnej súčinnosti na dosiahnutie požadovaného spoločného záujmu definovanom touto rámcovou dohodu t.j. zriadenia a prevádzky VKOC.

1. Zmluvné strany sa dohodli, že dodávateľ zabezpečí pre objednávateľa (BBSK) materiálno - technické zriadenie a vybudovanie jednotlivých prevádzok VKOC v rozsahu definovanom v jednotlivých prílohách č.2A, 2B, 2C, 2D a prílohy č.3, prílohy č.6, tejto dohody, a to na miestach a v mestách v zmysle osobitnej požiadavky a určenia objednávateľom doručenej spolu s písomným návrhom čiastkovej zmluvy o spolupráci (príloha č.4) ktorá konkretizuje požiadavky pre jednotlivé VKOC v zmysle tejto rámcovej dohody.
2. **BBSK ako objednávateľ sa zaväzuje** dodávateľovi v súvislosti so zriadenými VKOC uhrádzať preukázané náklady spojené s **technickým zriadením a vybudovaním jednotlivých VKOC** a to počas celej doby trvania tejto spolupráce založenej touto rámcovou dohodou výlučne v rozsahu položiek uvedených a definovaných v príslušnej čiastkovej zmluve spolu s prílohami prislúchajúcej ku konkrétnemu miestu / mestu.
3. **Priestory v konkrétnych nehnuteľnostiach pre účely zriadenia a prevádzkovania VKOC zabezpečí BBSK** a to na základe samostatných zmlúv s vlastníkom, prípadne legitímnym užívateľom dotknutej nehnuteľnosti.
   1. **Dodávateľ je povinný zabezpečiť do jednotlivých VKOC odborný zdravotnícky personál**, ktorý osloví za účelom spolupráce pri realizácii úkonov očkovania, pričom tento zdravotnícky personál musí spĺňať požadované odborné kritériá na realizáciu očkovania obyvateľstva vakcínou proti ochoreniu SARS-CoV-2 (COVID-19) definované Ministerstvom zdravotníctva SR príp. iným kompetentným orgánom. Uvedený odborný zdravotnícky personál bude vykonávať činnosť na základe samostatnej zmluvy s dodávateľom.
   2. Pre účely komunikácie pri realizácii tejto spolupráce budú zmluvné strany komunikovať prednostne s nasledovnými osobami za použitia týchto kontaktných údajov:

Kontaktná osoba za BBSK:

Mgr. Ing. Zlatko Kameništiak, tel.: 0948 199 626, email: [zlatko.kameništiak@bbsk.sk](mailto:zlatko.kameništiak@bbsk.sk)

* 1. Zmluvné strany sa v rámci svojej časti aktivity zaväzujú vykonávať dohodnutý predmet činnosti a s tým súvisiacu činnosť s náležitou odbornou starostlivosťou a v súlade s právnymi predpismi Slovenskej republiky účinnými najmä v čase trvania pandémie a vyhláseného príslušného stupňa ohrozenia obyvateľstva na území Slovenskej republiky.
  2. Dodávateľ sa zaväzuje dodržiavať požiarne, bezpečnostné a hygienické predpisy, normy a nariadenia počas celej doby spolupráce v priestoroch prevádzkovania VKOC a zároveň sa zaväzuje dodržiavať prevádzkový poriadok príslušný pre jednotlivé VKOC vydaný vlastníkom predmetného priestoru, najmä v súvislosti s ustanoveniami zákona č.314/2001 Z.z. o ochrane pred požiarmi v platnom znení a ustanovenia zákona č.124/2006 Z.z. o bezpečnosti a ochrane zdravia pri práci v platnom znení, ako aj ďalšie platné právne predpisy SR. Dodávateľ sa zaväzuje riadne oboznámiť svojich zamestnancov a iné osoby, ktoré s jeho vedomím vstupujú do priestorov VKOC a ktoré sa budú na priebehu a realizácii očkovania akýmkoľvek spôsobom podieľať, s povinnosťami vyplývajúcimi z uvedených právnych predpisov ako aj s povinnosťou mlčanlivosti najmä o osobách a osobných údajoch osôb zúčastnených na očkovaní. Dodávateľ zodpovedá počas doby prevádzky VKOC v zmysle tejto Zmluvy za bezpečnosť všetkých osôb pracujúcich alebo sa zdržujúcich v priestoroch VKOC na základe čoho je oprávnený zabezpečiť, usmerňovať a organizovať pohyb osôb v rámci VKOC.
  3. Dodávateľ sa zároveň zaväzuje zabezpečiť vo vlastnom mene všetky potrebné povolenia od príslušných orgánov štátnej správy za účelom legitímneho prevádzkovania VKOC. Zároveň sa dodávateľ zaväzuje zabezpečiť legálnu likvidáciu vyprodukovaného odpadu a to aj odpadu označeného ako nebezpečný / biologický odpad a to v súlade s platnou legislatívou SR a to najmä v prípade, ak nie je osobitným dokumentom uvedená povinnosť prenesená na inú osobu resp. tak určí osobitný dokument.
  4. Zmluvné strany prehlasujú, že budú spolupracovať tak, aby bol predmet tejto rámcovej dohody splnený v najlepšej možnej miere. Za týmto účelom sa budú Zmluvné strany bez omeškania vzájomne informovať o všetkých okolnostiach, ktoré by bránili riadnemu splneniu predmetu tejto rámcovej dohody, prípadne by akýmkoľvek spôsobom ovplyvnili riadne naplnenie predmetu a účelu tejto rámcovej dohody.
  5. Dodávateľ je povinný pri zriaďovaní VKOC prednostne použiť materiálno – technické vybavenie jednotlivých VKOC ktoré už vlastní BBSK a až následne je oprávnený po odsúhlasení zo strany BBSK zaobstarať ďalšie materiálno – technické vybavenie jednotlivých VKOC. Ďalšie materiálno – technické vybavenie VKOC, ktoré zaobstará nad rámec schváleného rozsahu zo strany BBSK nie je BBSK povinný prijať a za takto obstarané materiálno – technické vybavenie nebude mať dodávateľ nárok na finančné plnenie ani refundáciu.

**Článok III.**

**Miesto realizácie VKOC**

1. BBSK si vyhradzuje právo určiť miesto zriadenia a prevádzkovania VKOC postupne a to až po uzavretí tejto rámcovej dohody a to momentom doručenia požiadavky spolu s návrhom čiastkovej zmluvy o spolupráci pri zriadení a prevádzkovanie VKOC v konkrétnom mieste a to podľa potrieb a požiadaviek najmä, nie však výlučne zo strany Ministerstva zdravotníctva SR.
2. Dodávateľ berie na vedomie a súhlasí s tým, že zriaďovať a prevádzkovať jednotlivé VKOC bude až po doručení písomnej požiadavky spolu s návrhom čiastkovej zmluvy o spolupráci zo strany BBSK, za kumulatívneho splnenia požiadavky platnosti a účinnosti čiastkovej zmluvy o spolupráci, pričom berie na vedomie, že k realizácii zriadenia a prevádzky jednotlivých VKOC nemusí počas trvania tejto zmluvy dôjsť a to najmä v prípade, ak uvedená požiadavka nebude adresovaná zo strany Ministerstva zdravotníctva SR voči BBSK.

**Článok IV.**

**Spôsob a podmienky dojednávania čiastkových zmlúv o spolupráci pre jednotlivé VKOC**

1. Na základe tejto rámcovej dohody budú uzatvorené čiastkové zmluvy o spolupráci podľa vzoru ktorý tvorí **prílohu č. 4** medzi BBSK a dodávateľom v súlade s touto rámcovou dohodou, pričom v každej čiastkovej zmluve o spolupráci budú definované najmä nasledovné okolnosti: *miesto zriadenia a prevádzky VKOC, doba trvania spolupráce pri prevádzke VKOC, rozsah požadovaného materiálno – technického vybavenia jednotlivých VKOC v zmysle príloh tejto rámcovej dohody ako aj príloh čiastkovej zmluvy o spolupráci, spôsob vyúčtovania nákladov spojených so zriadením a prevádzkou dotknutého VKOC.*
2. Čiastkové zmluvy o spolupráci budú uzatvárané v súlade s príslušnými ustanoveniami Obchodného zákonníka a touto rámovou dohodou. Súčasťou čiastkových zmlúv budú vždy povinné prílohy definované touto rámcovou dohodou, ktoré sú zároveň aj **prílohou č. 2A,2B,2C,2D a č.3, č.6** tejto rámovej dohody, pričom dojednania tejto rámcovej dohody majú prednosť pred ustanoveniami čiastkovej zmluvy o spolupráci, pričom zároveň platí, že v prípade, ak čiastková zmluva o spolupráci neobsahuje ustanovenie ktoré by riešilo konkrétne okolnosti vyplývajúce z realizácie tohto zmluvného vzťahu, pričom tieto budú upravené v tejto rámcovej dohode, zmluvné strany sa budú v takomto prípade riadiť aj obsahom rámcovej dohody.

**Článok V.**

**Cena, platobné podmienky a fakturácia**

1. Cena za poskytnutie služby je stanovená podľa zákona NR SR č. 18/1996 Z. z. o cenách v znení neskorších predpisov a je výsledkom verejného obstarávania.

Predpokladané ročné náklady na zriadenie a prevádzku VKOC predstavujú čiastku: ...................................................... EUR s DPH (Slovom: .......................).

1. BBSK ako objednávateľ sa zaväzuje uhrádzať náklady ktoré dodávateľovi vzniknú v súvislosti s technickým zriadením, vybudovaním a prevádzkou jednotlivých prevádzok VKOC v rozsahu definovanom jednotlivými čiastkovými zmluvami o spolupráci a ich príloh, ktoré môžu obsahovať len položky definované v prílohe č. 2A,2B,2C,2D a prílohe č.3 tejto rámcovej dohody. Uvedené náklady v takomto rozsahu za BBSK zaväzuje uhrádzať dodávateľovi **za každý kalendárny mesiac zvlášť na základe doručenej faktúry zo strany dodávateľa, ktorú dodávateľ doručí BBSK najneskôr do 5. dňa nasledujúceho mesiaca**, pričom **splatnosť predmetnej faktúry musí byť minimálne 30 dní**. Faktúru – účtovný doklad sa BBSK zaväzuje uhradiť do 30 dní odo dňa doručenia faktúry BBSK, ak nebude vo faktúre uvedený dlhší termín jej splatnosti. K doručenej faktúre je dodávateľ povinný predložiť najmä (v členení položiek) **prílohu č. 6** v zmysle súpisu položiek súvisiacich s činnosťou a prevádzkou jednotlivých VKOC vykonaných, zabezpečených a zrealizovaných v príslušnom mesiaci, s uvedením počtu kojí, počtu očkovacích dní a počtu zaočkovaných osôb v jednotlivých očkovacích dňoch, za ktorý doručuje faktúru BBSK. Súpis položiek musí obsahovať najmä názov položky, dodané množstvo/objem, mernú jednotku (napr. počet, deň, a pod.), jednotkovú cenu, celkovú cenu. K fakturovaným  reálnym výdavkom – personál za každé vakcinačné centrum samostatne doložiť: dohody o vykonaní práce, zmluvy, a pod., mzdové listy za príslušný mesiac, dochádzku s uvedením odpracovaných dní a hodín pri očkovaní (musí korešpondovať s vykázanými dňami očkovania), rekapituláciu miezd, výpisy z účtu deklarujúce úhrady miezd, dane z príjmov, zdravotného poistenia a odvodov do sociálnej poisťovne.
2. Ak faktúra nebude obsahovať všetky náležitosti v zmysle zákona č. 431/2002 Z. z. v platnom znení ako aj zák. č. 222/2004 Z. z. o dani z pridanej hodnoty v znení neskorších predpisov platí, že faktúra nie je spôsobilá na jej úhradu, odberateľ (BBSK) nie je v omeškaní s úhradou dohodnutej mesačnej sumy a je oprávnený vrátiť faktúru dodávateľovi na doplnenie príp. opravu v lehote do 15 /pätnásť/ pracovných dní. Vrátením faktúry sa preruší splatnosť faktúry a nová lehota splatnosti začína plynúť od doručenia novej riadnej opravenej faktúry.
3. V prípade vzniku iných mimoriadnych nákladov sa zmluvné strany dohodnú na ich úhrade alebo prípadnej refundácii predovšetkým na základe vzájomnej dohody ktorej obsah bude uvedený v písomnom dodatku k tejto zmluve, pričom vznik mimoriadnych nákladov je dodávateľ povinný oznámiť BBSK a požiadať o ich schválenie zo strany BBSK, v opačnom prípade nie je BBSK povinný takto vzniknuté náklady dodávateľovi uhradiť nad rámec dohodnutých a odsúhlasených položiek.
4. V prípade, ak niektorá zo zmluvných strán zistí, že v rámci tejto spolupráce hrozí vznik mimoriadnych nákladov, je povinná o uvedenej skutočnosti informovať druhú zmluvnú stranu a to bezodkladne (mailom, príp. písomne), t.j. najneskôr do 2 dní od zistenia tejto skutočnosti. Zmluvné strany sú následne povinné (mailom, príp. písomne) vzájomne si odsúhlasiť potrebu takýchto mimoriadnych nákladov, spôsob realizácie a výšku nákladov v akej budú tieto mimoriadne náklady uhrádzané a rovnako aj spôsob ich úhrady, pričom uvedené skutočnosti sú zmluvné strany povinné uviesť a odsúhlasiť si kumulatívne v písomnom dodatku k tejto rámcovej dohode, inak bude takéto navýšenie realizované najmä zo strany dodávateľa považované za dobrovoľné plnenie bez nároku na náhradu nákladov, kedže by ho realizoval bez súhlasu druhej zmluvnej strany a výlučne na základe svojej vôle.

**Článok VI.**

**Trvanie rámcovej dohody**

1. Rámcová dohoda sa uzatvára na obdobie **24 mesiacov** odo dňa nadobudnutia jej účinnosti alebo **do vyčerpania limitu ...............,- EUR bez DPH (slovom: ...................) podľa toho, čo nastane skôr,** počnúc dňom platnosti a účinnosti tejto zmluvy.
2. Táto rámcová dohoda sa skončí:
3. **písomnou dohodou** zmluvných strán,
4. **písomnou výpoveďou** ktorejkoľvek zo zmluvných strán **bez udania dôvodu**. Výpovedná lehota je 1 mesiac a začína plynúť prvým dňom nasledujúceho mesiaca po doručení výpovede druhej zmluvnej strane
5. **odstúpením od** rámcovej dohody v prípade písomnej výpovede dodávateľa z dôvodu, že sa plnenie predmetu dohody stane pre dodávateľa preukázateľne nemožným z dôvodu vyhlásenia konkurzu, likvidácie alebo inej preukázateľnej straty schopnosti plniť záväzky. Výpovedná lehota je v tomto prípade **jeden mesiac** a začína plynúť prvým dňom mesiaca nasledujúceho po doručení výpovede druhej strane.
6. v prípade zmeny podmienok určených pre prevádzku a zriadenie VKOC zo strany Ministerstva zdravotníctva SR najmä, nie však výlučne
7. ak pominú dôvody definované v poverením ministra zdravotníctva SR č. S10106-2021-M-39 zo dňa 11.02.2021.
8. ak pominú akékoľvek dôvody pre ktoré BBSK zabezpečil, zriadil a prevádzkoval VKOC prostredníctvom dodávateľa
9. **BBSK ako objednávateľ je oprávnený odstúpiť** od tejto rámcovej dohody v prípade, ak nastane niektorý z nasledovných dôvodov:
   * 1. je tak stanovené v tejto rámcovej dohode
     2. dodávateľ koná rozpore s predmetom a účelom rámcovej dohody
     3. dodávateľ neposkytuje služby v zmysle podmienok tejto rámcovej dohody alebo čiastkovej zmluvy o spolupráci na dohodnutých miestach a v dohodnutom rozsahu
     4. dodávateľ poruší podmienky používania priestoru za účelom VKOC alebo spôsobí škodu na majetku vlastníka predmetných priestorov prípadne spôsobí škodu BBSK
     5. dodávateľ nebude disponovať prípadne stratí oprávnenie k prevádzkovaniu VKOC na dojednaný účel užívania
     6. BBSK oznámi dodávateľovi že na základe aktuálnej situácie, prípadne zmeny podmienok zo strany Ministerstva zdravotníctva SR vo vzťahu k realizácii očkovania, prípadne počtu zaočkovaných obyvateľov, nie je už ďalej potrebné prevádzkovať VKOC, pričom uvedené platí aj jednotlivo vo vzťahu k jednotlivým VKOC
     7. BBSK oznámi príslušné ministerstvo prípadne iný štátny orgán, že očkovanie prostredníctvom VKOC zriadených BBSK nebude ďalej potrebné z akýchkoľvek dôvodov prípadne, že napr. Ministerstvo zdravotníctva nebude uhrádzať náklady spojené s prevádzkou VKOC, pričom uvedené platí aj jednotlivo vo vzťahu k jednotlivým VKOC
     8. dodávateľ poruší rámcovú dohodu podstatným spôsobom, pričom za podstatné porušenie sa považuje najmä porušenie **ust. čl. I. bod.3, čl. II. bod 2.5, 2.8, 2.9, V. bod 5, čl. VII. bod 2, bod 3, tejto rámcovej dohody.**
10. **Dodávateľ je oprávnený odstúpiť** od tejto rámcovej dohody ak:
11. nebude mať uhradenú faktúru v lehote splatnosti, pričom pred odstúpením od rámcovej dohody písomne vyzval BBSK na splnenie povinnosti v lehote nie kratšej ako 5 pracovných dní odo dňa doručenia tejto písomnej výzvy
12. nebude mať zabezpečený zo strany objednávateľa (BBSK) priestor pre realizáciu očkovania v mieste označenom zo strany BBSK
13. Za porušenie tejto rámcovej dohody a to **podstatným spôsobom** sa okrem okolností uvedených **v čl. VI. bod 3 písm. h)**, považuje aj akékoľvek omeškanie s plnením povinnosti alebo záväzku zmluvnej strany, ktoré trvá dlhšie ako 5 (päť) dní.
14. Odstúpením od tejto rámcovej dohody táto zaniká; zánikom tejto rámcovej dohody nie sú dotknuté nároky na zmluvné pokuty, náhradu škody, ako aj akékoľvek iné nároky, ktoré príslušnej zmluvnej strane vznikli pred zánikom tejto rámcovej dohody.
15. V prípade odstúpenia od tejto rámcovej dohody z dôvodov porušenia ustanovení tejto rámcovej dohody zo strany dodávateľa, BBSK nezodpovedá za spôsobené škody, ktoré by odstúpením od tejto rámcovej dohody vznikli dodávateľovi a BBSK je povinný uhradiť dodávateľovi len alikvotnú časť preukázaných a odsúhlasených nákladov za daný mesiac v ktorom došlo k odstúpeniu od tejto rámcovej dohody. Týmto nie je dotknuté právo BBSK na náhradu vzniknutej škody.
16. BBSK nenesie zodpovednosť za škody spôsobené dodávateľovi z dôvodu vis major (napr. povodeň, explózia, búrka alebo iná živelná pohroma, oznámenie o uložení bomby, teroristický alebo vojenský útok, štrajk a pod.), alebo ktoré sú spôsobené prerušením dodávky elektrickej energie, plynu a vody, prípadne výpadkami telekomunikačného a dátového spojenia, ako aj škody spôsobené v dôsledku porušenia požiarnych a bezpečnostných nariadení zo strany dodávateľa alebo osôb, ktoré na činnosti spojené s očkovaním zabezpečil dodávateľ.
17. Odstúpenie od rámcovej dohody musí byť vyhotovené v písomnej forme a je účinné dňom doručenia odstúpenia dodávateľovi alebo odmietnutím prevzatia odstúpenia dodávateľom, pričom uvedené platí recipročne aj vo vzťahu k BBSK.
18. Odstúpenie zmluvnej strany od tejto rámcovej dohody musí mať písomnú formu, musí byť doručené druhej zmluvnej strane a musí v ňom byť uvedený konkrétny dôvod odstúpenia, inak je neplatné. Povinnosť doručiť odstúpenie od tejto rámcovej dohody sa považuje v konkrétnom prípade za splnenú dňom prevzatia odstúpenia alebo odmietnutím toto odstúpenie prevziať druhou zmluvnou stranou. Ak sa v prípade doručovania prostredníctvom pošty vráti zásielka s odstúpením ako nedoručená alebo nedoručiteľná, považuje sa takáto zásielka za doručenú dňom, v ktorom pošta vykonala jej doručovanie (usilovala sa o doručenie v mieste uvedenom na obálke predmetnej zásielky); pre doručovanie je rozhodné sídlo poskytovateľa zapísané v príslušnom obchodnom registri a adresa odberateľa uvedená v tejto zmluve.

**Článok VII.**

**Zmluvné sankcie a ďalšie dojednania**

1. V prípade omeškania dodávateľa s akýmkoľvek plnením predmetu rámcovej dohody je BBSK oprávnený účtovať dodávateľovi zmluvnú pokutu vo výške 1 % zo súčtu ceny nedodanej objednávky / objednanej služby v zmysle rámcovej dohody alebo čiastkovej zmluvy o spolupráci, a to za každý deň omeškania, najmenej však 200 EUR za každý deň omeškania. Zaplatenie zmluvnej pokuty nevylučuje povinnosť dodávateľa uhradiť škodu odberateľovi, ktorá vznikla porušením povinnosti, na ktorú sa zaplatená zmluvná pokuta vzťahuje.
2. V prípade porušenia zmluvnej povinnosti vyplývajúcej z ustanovení zákona 343/2015 Z. z. o verejnom obstarávaní a doplnení niektorých zákonov v znení neskorších predpisov, centrálna obstarávacia jednotka (BBSK) si uplatní zmluvnú pokutu vo výške 500 EUR (slovom: päťsto eur) za každý deň omeškania resp. za každé porušenie jednotlivo, a to aj opakovane, pričom uvedená okolnosť môže byť považovaná za podstatné porušenie tejto rámcovej dohody.
3. Ak dodávateľ nebude schopný dodať predmet plnenia v požadovanej kvalite a rozsahu, v požadovanom množstve a cene, alebo v požadovanom mieste podľa tejto rámcovej dohody ani v dodatočnej lehote, ktorú určí odberateľ, je odberateľ oprávnený ihneď odstúpiť od tejto rámcovej dohody a uplatniť zmluvnú pokutu vo výške 33.000,- EUR (slovom: tridsaťtritisíc eur).
4. BBSK má právo odmietnuť prevziať VKOC ktoré nebude disponovať požadovaným materiálno – technickým vybavením, potrebným odborným personálom, prípadne nebude spĺňať podmienky požadované zo strany Ministerstva zdravotníctva SR alebo iného štátneho orgánu, určené pre prevádzku VKOC. Náklady spojené so zriadením a prevádzkou VKOC ktoré bude trpieť niektorou vadou, ktorá by bránila jeho prevádzke si bude znášať objednávateľ a to až do času, kým dotknuté VKOC nebude prevádzky schopné.

**Článok VIII.**

**Záverečné ustanovenia**

* 1. Zmluvné strany sa zaväzujú, že si budú poskytovať súčinnosť v akejkoľvek forme, urobia všetky potrebné úkony a budú postupovať tak, aby bol v čo najlepšej možnej miere naplnený predmet tejto rámcovej dohody a neboli porušené alebo ohrozené práva druhej zmluvnej strany z tejto rámcovej dohody.
  2. Zmluvné strany sa zaväzujú riešiť prípadné spory, vyplývajúce z tejto rámcovej dohody, obligatórne formou zmieru prostredníctvom svojich poverených zástupcov. V prípade, že spor sa nevyrieši zmierom, ktorákoľvek zo zmluvných strán je oprávnená predložiť spor na rozhodnutie príslušnému súdu SR.
  3. Ak niektoré ustanovenia tejto rámcovej dohody nie sú celkom alebo sčasti platné alebo účinné alebo neskôr stratia platnosť alebo účinnosť, nie je tým dotknutá platnosť alebo účinnosť ostatných ustanovení tejto rámcovej dohody. Namiesto neplatných alebo neúčinných ustanovení tejto rámcovej dohody a na vyplnenie medzier sa použije právna úprava, ktorá, pokiaľ je to právne možné, sa čo najviac približuje zmyslu a účelu tejto rámcovej dohody, pokiaľ pri uzatváraní tejto rámcovej dohody zmluvné strany túto otázku brali do úvahy.
  4. Pokiaľ v tejto rámcovej dohode nie je dohodnuté inak, zmluvné strany sa dohodli, že zmluvná strana, ktorá sa rozhodla doručiť svoj písomný prejav vôle druhej zmluvnej strane, je povinná odovzdať svoj písomný prejav vôle druhej zmluvnej strane alebo zaslať svoj písomný prejav vôle na adresu sídla druhej zmluvnej strany uvedenú v záhlaví tejto rámcovej dohody. Zmluvné strany sa dohodli, že v prípade, ak zmluvná strana doporučenú poštovú zásielku od druhej zmluvnej strany z akéhokoľvek dôvodu neprevezme, považuje sa táto zásielka za doručenú uplynutím troch dní odo dňa jej odoslania na poslednú známu adresu sídla zmluvnej strany, ktorej bola zásielka určená a odoslaná.
  5. Dodávateľ predkladá **v Prílohe č. 5** k tejto rámcovej dohody **zoznam všetkých svojich subdodávateľov** s uvedením jeho identifikačných údajov, predmetu subdodávky a údajov o osobe oprávnenej konať za každého subdodávateľa. Až do splnenia všetkých záväzkov vyplývajúcich z tejto rámcovej dohody je poskytovateľ povinný oznámiť BBSK akúkoľvek zmenu údajov o subdodávateľovi.
  6. Dodávateľ sa zaväzuje byť riadne zapísaný v registri partnerov verejného sektora po dobu trvania tejto rámcovej dohody, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej ako „Zákon o RPVS“). Dodávateľ sa zaväzuje zabezpečiť, aby jeho subdodávatelia v zmysle § 2 ods. 1 písm. a) bod 7 Zákona o RPVS boli riadne zapísaní v registri partnerov verejného sektora po dobu trvania subdodávateľskej zmluvy, ak im taká povinnosť vyplýva zo Zákona o RPVS. Dodávateľ je povinný na požiadanie BBSK predložiť všetky zmluvy so svojimi subdodávateľmi. Porušenie ktorejkoľvek z povinností Dodávateľa podľa tohto ustanovenia tejto rámcovej dohody je jej podstatným porušením a zakladá právo objednávateľa na odstúpenie od tejto rámcovej dohody s právnymi účinkami ukončenia Zmluvy ex tunc, a/alebo právo BBSK požadovať od dodávateľa zaplatenie zmluvnej pokuty vo výške 1.000,-€ dohodnutej podľa tejto rámcovej dohody, čím nie je nijako dotknutý nárok BBSK požadovať od dodávateľa náhradu škody vzniknutej BBSK v dôsledku nesplnenia vyššie uvedených povinností dodávateľa. Zmluvné strany prehlasujú, že výšku zmluvnej pokuty / zmluvných pokút definovaných v tejto rámcovej dohode ako aj v tomto článku považujú za primeranú / primerané, pretože pri rokovaniach o dohode o výške zmluvnej pokuty prihliadali na hodnotu a význam touto zmluvnou pokutou zabezpečovanej zmluvnej povinnosti.
  7. Dodávateľ je oprávnený kedykoľvek počas trvania tejto rámcovej dohody vymeniť ktoréhokoľvek subdodávateľa, a to za predpokladu, že nový subdodávateľ disponuje príslušnými oprávneniami na naplnenie účelu a predmetu tejto rámcovej dohody, ako aj spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa, alebo od uzavretia zmluvné vzťahu s novým subdodávateľom (podľa toho ktorá udalosť nastane skôr, je poskytovateľ povinný oznámiť (identifikačné) údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu a zároveň predložiť poistníkovi doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) ZVO pre daný predmet subdodávky. Až do splnenia všetkých záväzkov vyplývajúcich z tejto rámcovej dohody je poskytovateľ povinný oznámiť poistníkovi akúkoľvek zmenu údajov o novom subdodávateľovi.
  8. Meniť alebo dopĺňať obsah tejto rámcovej dohody je možné len v súlade so ZVO, a to formou písomných číslovaných dodatkov podpísaných oprávnenými zástupcami zmluvných strán.
  9. Táto rámcová dohoda nadobúda **platnosť dňom podpisu poslednou zo Zmluvných strán a účinnosť dňom nasledujúcim po dni jej zverejnenia na webovom sídle BBSK** podľa § 47a ods. 1 zákona č. 40/1964 Zb. Občiansky zákonník v znení neskorších predpisov v nadväznosti na § 5a ods. 1, 4 a 13 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
  10. Zmluvné strany vyhlasujú, že im nie sú známe žiadne skutočnosti, ktoré by mohli spôsobiť neplatnosť tejto rámcovej dohody, urobiť ju neúčinnou voči ktorejkoľvek tretej osobe a zmariť jej účel tak, ako to deklarovali na počiatku tejto rámcovej dohody.
  11. Každá zo Zmluvných strán sa zaväzuje, že neprevedie nijaké práva a povinnosti (záväzky) vyplývajúce z tejto Zmluvy, resp. ich časť na iný subjekt bez predchádzajúceho písomného súhlasu druhej Zmluvnej strany. V prípade porušenia tejto povinnosti, bude zmluva o prevode (postúpení) zmluvných záväzkov, neplatná. V prípade porušenia tejto povinnosti jednou zo Zmluvných strán, je druhá Zmluvná strana oprávnená od Zmluvy odstúpiť, a to s účinnosťou odstúpenia ku dňu, keď bolo písomné oznámenie o odstúpení od Zmluvy doručené druhej Zmluvnej strane.
  12. Zmluvné strany sa týmto zaväzujú, že budú dodržiavať záväzok mlčanlivosti na základe zákona č. 18/2018 Z. z. o ochrane osobných údajov v znení neskorších predpisov, ktorý sa vzťahuje na všetky citlivé informácie vrátane osobných údajov, s ktorými sa môže pri plnení svojich zmluvných povinností oboznámiť, a to v akejkoľvek forme (najmä písomnej, elektronickej, alebo ústnej). Zmluvné strany sa zaväzujú, že citlivé informácie, alebo osobné údaje s ktorými sa oboznámia, nebudú okrem povinností vyplývajúcich zo všeobecne záväzných právnych predpisov nijako zverejňovať, ani ich akoukoľvek formou reprodukovať alebo podávať ich akýmkoľvek tretím neoprávneným osobám.
  13. Právne vzťahy, ktoré nie sú v tejto rámcovej dohode výslovne upravené, sa riadia príslušnými ustanoveniami právnych predpisov Slovenskej republiky, najmä príslušnými ustanoveniami zákona č. 513/1991 Zb. (Obchodný zákonník) v znení neskorších predpisov.
  14. Zmluvné strany sa dohodli, že na doručovanie všetkých písomností vyplývajúcich z tohto zmluvného vzťahu sa primerane použijú ustanovenia § 111 až § 113 zákona č. 160/2015 Z.z. Civilného sporového poriadku v znení neskorších predpisov.
  15. Táto rámcová dohoda je vyhotovená v 4 rovnopisoch, z ktorých odberateľ obdrží 2 rovnopisy rámcovej dohody a poskytovateľ obdrží 2 jej rovnopisy.
  16. Zmluvné strany vyhlasujú, že túto rámcovú dohodu uzavreli na základe slobodnej vôle, táto rámcová dohoda nebola uzavretá v tiesni ani za nápadne nevýhodných podmienok, túto rámcovú dohodu si riadne prečítali, jej obsahu porozumeli a na znak súhlasu ju podpisujú.
  17. **Prílohami tejto rámcovej dohody, ktoré tvoria jej neoddeliteľnú súčasť**, sú:

Príloha č. 1 – Zoznam miest pre zriadenie VKOC v územnej pôsobnosti BBSK

Príloha č. 2A, 2B, 2C, 2D –Materiálno – technické vybavenie VKOC

Príloha č. 3 – Podmienky prevádzky VKOC

Príloha č. 4 – čiastková Zmluva o spolupráci

Príloha č. 5 – Zoznam subdodávateľov

Príloha č. 6 – Oprávnené výdavky VKOC

V Banskej Bystrici dňa ................... V............................ dňa ................

**.......................................................... .......................................................**

Banskobystrický samosprávny kraj Dodávateľ

Ing. Ján Lunter, predseda BBSK